كىشىلىك تىپ ۋە خاراكتېر (2-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

3 . رومانتىك. يەنى تەسىرچانلىقى يۇقىرى، ئاكتىپچانلىقى تۆۋەن، ئىزچىللىقى يۇقىرى. بۇ تىپتىكىلەر ئاسان تەسىرلىنىدۇ، ھاياجانلىنىدۇ. سەزگۈر كېلىدۇ. ئۆتمۈشنى ئۇنتۇپ قالمايدۇ. ئەستە تۇتۇشى ياخشى. ئەمما تەسىرلەنگەندە دەرھال ھەرىكەتكە ئايلاندۇرالمايدۇ. ئۈمىدۋارراق. ئۆزگىرىشچان، ھورۇنراق. يېزىقچىلىققا ئامراق بولۇشى مۇمكىن. بەك كەسكىنلىك تەلەپ قىلمايدىغان باشقۇرۇش ئىشلىرىغا ماس كېلىدۇ . رىقابەت تەلەپ قىلىدىغان تىجارەت ئىشلىرىغا ماس كەلمەيدۇ. يېزىقچىلىق، ئىنسانپەرۋەرلىك، ياخشىلىق يەتكۈزۈش پائالىيەتلىرىگە ماس كېلىدۇ. بۇنداقلار داۋاملىق مۇئەييەنلەشتۈرۈشكە موھتاج . خاتالىقلىرىنى ئاممىۋى سورۇندا ئەمەس ئۆزىگە دېيىلسىلا تۈزىتىپ كېتەلەيدۇ.
4 . سەپرا. يەنى تەسىرچانلىقى يۇقىرى، ئاكتىپلىقى، ئىزچىللىقى تۆۋەن. بۇ تىپتىكىلەر سەل سەپرا مىجەزرەك. سىرتقى ئامىللارنىڭ تەسىرىگە ئاسانلا ئۇچرايدۇ، ئاسانلا ئۆزگىرىدۇ. سەزگۈر، ھېسسىياتى تۇراقسىز، ئۇنتۇغاق، تېز غەزەپلىنىدۇ. ئىش-ھەرىكەت ئاز. غەزەپلەنگەندىكى ھېسسىياتىنى ھەرىكەتكە ئايلاندۇرالمايدۇ. ئۇزۇن مۇددەتلىك ئىش قىلالمايدۇ، ئىزچىللىقى يوق. كۆپتۈرۈشكە ئادەتلەنگەن. سەپەرنى ياخشى كۆرىدۇ. بۇرۇنقى كونا دوستلۇقلىرىنى ئاسانلا ئۆزگەرتەلەيدۇ. پىرىنسىپلىرىغا بەك ئەمەل قىلىپ كەتمەيدۇ. ۋاقىتقا رىئايە قىلىش ئېڭى تۆۋەن. بۇ تىپتىكىلەرنى پاكىت ۋە مەنتىقە سۆزلەپ قايىل قىلماق تەسرەك. ماددىي ۋە مەنىۋى تەقدىرلەش بەكرەك ئاقىدۇ. قورقۇتۇش، رىغبەتلەندۈرۈش تەسىر قىلىدۇ. باشقۇرۇش خىزمىتىگە ماس كەلمەيدۇ. سەپەر قىلىدىغان خىزمەتلەرگە، جىسمانىي ھەرىكىتى ئازراق ئىشلارغا ماس كېلىدۇ. گۈزەل سەنئەت، فوتوگرافچىلىق…دېگەندەك.
5 . لىمفا (بەلغەم) تىپى. يەنى تەسىرچانلىقى تۆۋەن، ئاكتىپلىقى، ئىزچىللىقى يۇقىرى. بۇ تىپتىكىلەر  ئاسان تەسىرلەنمەيدۇ، تەسىرلەنسىمۇ ئالدىراپ ئاشكارىلىمايدۇ. ئېغىر-بېسىق، سەۋرچان، بەلگىلىمىگە بويسۇنىدىغان، ئىش قىلىشتىن بۇرۇن ئويلىنىپ پىلان تۈزىدىغان كىشىلەردۇر. ئەستە تۇتۇشى ياخشى، ئاسان ئۇنتۇپ قالمايدۇ. ئۈمىدۋار، دىققىتىنى يىغالايدۇ. كۆپتۈرۈۋېتىشنى ياكى بەك تۆۋەن كۆرۈشنى ياقتۇرمايدۇ. مۆتىدىل، ئۇزۇن، ئىزچىل ئىش قىلالايدۇ. راستچىل ئوبيېكتىپ. باشقۇرۇش، سىياسىي، ئىجتىمائىي ئورگانلار، شىركەت باشقۇرۇش ئىشلىرىغا ماس كېلىدۇ. سىياسىي، قانۇنى، ئىجتىمائىي جەھەتلەردىن تولا ئۆزگەرمەيدىغان مۇقىمراق جەمئىيەتلەرگە بەكرەك ماس كېلىدۇ. رىقابەت تۈرىدىكى تىجارەت ئىشلىرىغا ماس كەلمەيدۇ (بازار ئېچىش مال سېتىش). بىر خىل قېلىپتىكى، تەكرار ئىشلارنى ياقتۇرىدۇ.
6 . قان تىپى. يەنى تەسىرچانلىقى تۆۋەن، ئاكتىپلىقى يۇقىرى، ئىزچىللىقى تۆۋەن. ئاسان تەسىرلەنمەيدۇ، ھاياجانلانمايدۇ. ھەرىكەتچان، تاش مىجەز. ئۇزۇن، ئىزچىل ئىش قىلالمايدۇ. ئېغىر-بېسىقراق. يۇقىرى ئاۋازدا گەپ قىلمايدۇ. كىشىلەرگە بولغان مۇئامىلىسى سىلىق، چىقىشقاق. تەنتەربىيەنى ياخشى كۆرىدۇ. پىلانلاشتىن بەكرەك تەتبىقلاپ ئىش قىلىشقا ئامراق. بىر خىل قېلىپتىكى، تەكرار ئىشلارنى ياقتۇرمايدۇ. مۇرەككەپ تۈزۈملەرگە چىدىمايدۇ. پىرىنسىپلىرىدا چىڭ تۇرالمايدۇ. يېڭى دوستلۇققا قىزىقىدۇ. بۇنداقلار دىپلوماتىيە، قىسقا مۇددەتلىك سىياسىي ۋەزىپىلەرگە ماس كېلىدۇ. كونا دوستلىرىنى ساقلاپ قالالمايدۇ.
7 . نامسىز (تەپسە تەۋرىمەس). يەنى تەسىرچانلىقى، ئاكتىپلىقى تۆۋەن، ئىزچىللىقى يۇقىرى. بۇ تىپتىكىلەر ئاسان تەسىرلەنمەيدۇ، ھاياجانلانمايدۇ، يالغۇزلۇقنى ياقتۇرىدۇ، مۇھاپىزىكار كېلىدۇ. ھەرىكەتچان ئەمەس. ھېسسىياتىنى يوشۇرالايدۇ. ئەسلىمىلىرىنى ئۇزۇن مۇددەت ساقلىيالايدۇ. كونا دوستلۇقىنى ساقلىيالايدۇ. پىرىنسىپلىرىدا چىڭ تۇرالايدۇ. ئۆزگىرىشنى، تۇراقسىزلىقنى ياقتۇرمايدۇ. ئاز گەپ قىلىدۇ. ئاز ئىش قىلىدۇ. ئىقتىسادقا ئامراق. ئىجتىمائىي سورۇنلارغىمۇ ئاز قاتنىشىدۇ. چىداملىق، سەۋرچان، ئىچى يامانراق. بەزىدە مۇشۇنداق كىشىلەرنى پىرىنسىپچان مۇھاپىزىكار دەپ باشقۇرۇشقا قويۇپ قويۇلىدۇ. ئەمما بۇلار يېڭىلىق ئۆزگىرىشنى ياقتۇرمىغاچ ئورگاننى كۆپىنچە ئالدىغا ئېلىپ تەرەققىي قىلدۇرالمايدۇ. شۇڭا باشقۇرۇشتىن يىراقراق ئىشلارغا ماس كېلىدۇ.
8 . يۇمشاقباش. يەنى تەسىرچانلىقى، ئاكتىپچانلىقى، ئىزچىللىقى تۆۋەن. ئەتراپىدىكى ۋە سىرتقى ئىشلاردىن ئاسان تەسىرلەنمەيدۇ، ھاياجانلانمايدۇ. ئىجتىمائىي ھاياتقا كۆڭۈلشىمەيدۇ، ۋەتەنپەرۋەرلىكى تۆۋەن. دىنغىمۇ بەك ئەمەل قىلىپ كەتمەيدۇ. ئىشلارنى بولۇشىغا تاشلاپ قويىدۇ. بېشىغا كەلگەندە بىر ئىش بولار دەيدىغانلاردىن. ھۇرۇن ، ئىشنى كېچىكتۈرىدۇ. پىرىنسىپتىن بەكرەك نەپسىگە قۇل بولىدۇ. بۇنداقلار جەمئىيەتنىڭ كۆپرەك كۆڭۈل بۆلۈشىگە موھتاج. پايدا يەتكۈزەلمىسىمۇ زىيىنىنىڭ ئالدىنى ئېلىش كېرەك.
كىشىلەرنىڭ قايسى تىپقا تەۋە ئىكەنلىكىنى بىلىش ئۈچۈن ھەرخىل سوئاللاردىن پايدىلىنىشقا بولىدۇ.
تەسىرچانلىق سوئاللىرى
1 . ئادەتتىكى تايىنى يوق ئىشلاردىن تەسىرلىنەمسىز؟           9
ياكى پەقەت بەك چوڭ ئىشلاردىنلا تەسىرلىنەمسىز؟             1
2 .  تېز قىزىقامسىز؟ تېز ئىنكار قىلامسىز؟                         9
ياكى ئاستىمۇ؟                                                          1
3 .  باشقىلارنىڭ مەسخىرىسىدىن تېزلا ئاغرىنامسىز؟            9
4 .  بىرسى تۇيۇقسىز سىزنى چاقىرسا ئەندىكىپ كېتەمسىز؟    9
ياق                                                                      1
5 .  گەپ قىلغاندا بەك ھاياجانلىنامسىز؟                         9
ياق                                                                      1
6 .  يېڭى ئىش تاپشۇرۇۋالغاندا ئەنسىرەمسىز؟                    9
ياق                                                                       1
7 .  تۇتامغا چىققۇدەك سەۋەب يوق تۇرۇپ، قىزغىنلىقتىن ئۈمىدسىزلىككە ئۆتەمسىز؟    9
ياكى كۆپىنچە ئۇزۇنغىچە مۆتىدىل كەيپىياتىڭىزنى ساقلاپ قالالامسىز؟           1
8 .  سىزنى كۆپىنچە تايىنى يوق، قىممىتى يوق ئوي-پىكىر ياكى ۋەسۋەسە قاپلىۋالامدۇ؟ 9
ياكى سىزدە بۇنداق ئىش ئىنتايىن ئاز ياكى يوق دېيەرلىكمۇ؟                      1
9 .  بەزى چاغدا خىجىللىقتىن گەپ قىلالماي ياكى ھەرىكەت قىلالماي قالامسىز       9
ياكى ئىنتايىن ئاز شۇنداق بولامسىز؟                      5
ياكى قەتئىي ئۇنداق بولمامسىز؟                           1